Farmon loyihasi takomillashtiriladi

30.03.2020
Bugun davlatimiz rahbariga O‘zbekiston Respublikasi Prezidentining “Koronavirus pandemiyasi davrida aholini, iqtisodiyot tarmoqlari va tadbirkorlik sub’ektlarini qoʻllab-quvvatlashga doir qoʻshimcha chora-tadbirlar toʻgʻrisida”gi farmoni loyihasi yuzasidan axborot berildi.
Loyiha davlatimiz rahbarining topshirigʻiga asosan ishlab chiqilgan boʻlib, O‘zbekiston Respublikasi Prezidentining 2020-yil 19-martdagi PF–5969-son “Koronavirus pandemiyasi va global inqiroz holatlarining iqtisodiyot tarmoqlariga salbiy ta’sirini yumshatish boʻyicha birinchi navbatdagi chora-tadbirlar toʻgʻrisida”gi farmonining mantiqiy davomi hisoblanadi.
Hujjat pandemiyaning mamlakatimiz iqtisodiyoti va aholi turmush darajasiga salbiy ta’sirini yumshatishga qaratilgan navbatdagi imtiyozlar, preferensiyalar va boshqa muhim chora-tadbirlarni nazarda tutadi.
Prezidentimiz farmon loyihasiga yolgʻiz qariyalar, nogironligi boʻlgan shaxslar va kam ta’minlangan oilalar ijtimoiy himoyasini kuchaytirish, oziq-ovqat, dori-darmon mahsulotlarini koʻpaytirish va narxlari oshishiga yoʻl qoʻymaslik, tadbirkorlik sub’ektlarining aylanma mablagʻlari kamayib ketishining oldini olish, ularga qoʻshimcha soliq imtiyozlari taqdim etish kabi bir qator aniq choralarni kiritish zarurligi haqida mas’ullarga topshiriq berdi.
Farmon loyihasini takomillashtirish boʻyicha ishlar davom ettirilmoqda.